recursal/SuperWikiNEXT-32B huggingface dataset:
Rasmus Dahlin 2019. aastal Buffalo Sabresis mängimas
**Rasmus Erik Dahlin** (sündinud 13. aprillil 2000 Trollhättanis) on Rootsi jäähokimängija, kes mängib kaitsjana NHL-i klubis Buffalo Sabres.

Ta alustas klubikarjääri Rootsi, debüteerides Rootsi kõrgliigas hooajal 2016/17 Frölunda meeskonnas. 2017. aastal võitis ta Frölundaga Jäähoki Meistrite Liiga.

2018. aastal valis Buffalo Sabres ta NHL-i *draft* '​is esimese valikuna. Ta oli pärast Mats Sundini üldse teine Rootsi mängija, kes NHL-i *draft* '​is esimesena valiti. 2018. aasta juulis sõlmis ta Sabresiga kolmeaastase lepingu. NHL-is debüteeris ta 4. oktoobril 2018 mängus Boston Bruinsi vastu. Esimese värava lõi ta liigas üheksa päeva hiljem mängus Arizona Coyotesi vastu. 9. veebruaril 2019 sai ta mängus Detroit Red Wingsi vastu NHL-i ajaloo viiendaks kaitsemängijaks, kes jõudis 30. resultatiivsuspunktini enne oma 19. sünnipäeva. Debüüthooajal sai Dahlin NHL-is kirja üheksa väravat ja 35 väravasöötu ning valiti NHL-i uustulnukate sümboolsesse koosseisu (*NHL All-Rookie Team*).

2021. aasta septembris pikendas ta Sabresiga lepingut kolme aasta võrra. Hooajal 2021/22 tegi Dahlin NHL-is seni oma resultatiivseima hooaja, kui lõi 13 väravat ja andis 40 väravasöötu. 2022. aastal valiti ta lisaks NHL-i tähtede mängule. Hooajal 2022/23 tegi Dahlin NHL-i rekordi, kui lõi esimese kaitsemängijana värava hooaja kõigis neljas esimeses mängus.

2018. aastal võitis Dahlin Rootsi kuni 20-aastaste koondisega juunioride maailmameistrivõistlustel hõbemedali. 2018. aasta juunioride maailmameistrivõistlustel valiti ta turniiri parimaks kaitsemängijaks ja turniiri sümboolsesse koosseisu. Rootsi jäähokikoondise koosseisus on ta osalenud 2018. aasta taliolümpiamängudel ja 2022. aasta maailmameistrivõistlustel.

Viited
------

1. ↑  "Observations: Rasmus Dahlin sets NHL record, Sabres hold off Flames for win". buffalonews.com. 21.10.2022. Vaadatud 22.10.2022

Välislingid
-----------

* Rasmus Dahlin NHL.com lehel
* Rasmus Dahlin hockeydb.com lehel

| * v
* r
Buffalo Sabres |
| --- |
| 
**Väravavahid**: Craig Anderson **·** Eric Comrie **·** Ukko-Pekka Luukkonen |
| 
**Kaitsjad**: Jacob Bryson **·** Kale Clague **·** Rasmus Dahlin **·** Henri Jokiharju **·** Ilja Ljubuškin **·** Lawrence Pilut **·** Owen Power **·** Mattias Samuelsson **·** Riley Stillman |
| 
**Ründajad**: Dylan Cozens **·** Zemgus Girgensons **·** Jordan Greenway **·** Vinnie Hinostroza **·** Tyson Jost **·** Peyton Krebs **·** Casey Mittelstadt **·** Kyle Okposo (*C*) **·** Victor Olofsson **·** JJ Peterka **·** Jack Quinn **·** Jeff Skinner **·** Tage Thompson **·** Alex Tuch |
Anthony Stewart Head, 2004
**Anthony Stewart Head** (sündinud 20. veebruaril 1954 Londonis Camden Townis) on inglise näitleja ja muusik. 

Suurbritannias sai ta tuntuks osalemisega Nescafé Gold Blendi (USA-s Taster's Choice) telereklaamides. Tänapäeval teatakse teda eelkõige rollide tõttu teleseriaalides "Vampiiritapja Buffy" (Buffy õpetaja Rupert Giles) ja "Merlin" (vana kuningas Uther Pendragon). Muuhulgas on ta mänginud ka filmides "Sweeney Todd: Fleet Streeti deemonlik habemeajaja" ning "Raudne leedi" (asepeaminister Geoffrey Howe).

1984. aastast on Anthony Headi elukaaslane Sarah Fisher. Neil on kaks last, Emily ja Daisy Head, kes on samuti näitlejad. Anthony Headi vanem vend on laulja Murray Head.

Anthony Headi isa oli dokumentaalfilmirežissöör Stewart Murray Head (1919–2009) ja ema näitleja Helen Shingler.

Muusika
-------

* "Sweet Transvestite" (1991, singel)
* "Music for Elevators" (2002, album)

Välislingid
-----------

 Anthony Head – pildid, videod ja helifailid Wikimedia Commonsis
* Anthony Headi koduleht
* Anthony Head andmekogus IMDb (inglise) Muuda Vikiandmetes
Soome ajaloolised maakonnad (kollaselt on tähistatud kaasaegsete maakondade piirid)
Rootsi ja Soome maakonnad 1658 kuni 1809
**Soome ajaloolised maakonnad** (soome keeles *historialliset maakunnat*, rootsi keeles *historiska landskap*) on pärand Soome ühisest ajaloost Rootsiga. Maakonnad kui haldusüksused lakkasid olemast aastal 1634, mil nende asemele loodi läänid. See läänidel põhinev jaotus jäi Soomes kehtima aastani 1997. Maakonnad on tänaseni säilinud kui traditsioon, kuid neil ei ole enam mingit halduslikku funktsiooni. Maakondade piirid ühtivad umbkaudu ka soome keele murdealade piiridega.

Maakondade loend
----------------

Soome ajalooliste maakondade loend (sulgudes esmalt soome- ja seejärel rootsikeelne nimi):

 **Päris-Soome** (*Varsinais-Suomi, Egentliga Finland*)
 **Karjala** (*Karjala, Karelen*)
 **Lapimaa** (*Lappi, Lappland*)
 **Pohjanmaa** (*Pohjanmaa, Österbotten*)
 **Satakunta** (*Satakunta, Satakunda*)
 **Savo** (*Savo, Savolax*)
 **Häme** (*Häme, Tavastland*)
 **Uusimaa** (*Uusimaa, Nyland*)
 **Ahvenamaa** (*Ahvenanmaa, Åland*)

Heraldika
---------

Esimest korda näidati kõigi maakondade vappe üheskoos kuningas Gustav I Vasa matustel aastal 1560 ja neist mitu olid antud just selleks puhuks. Peale seda kui Soome pärast aastat 1809 enam Rootsile ei kuulunud, on kahe riigi maakondade vappide kasutamise traditsioonid mõnevõrra lahknenud. Näiteks kutsus Lapimaa jagamine esile vajaduse eristada Lapimaa Soome ja Rootsi osa vappe.

Kuningas Karl IX valitsemisajal rännati Savo maakonnast välja nii Rootsi lääne- kui ka Norra idaossa. Neist viimases kujunes välja asustus nimega Finnskogen ehk "Soome mets". Muistne savolaste murre säilis neis piirkondades 20. sajandini ja viimased murdekeele kõnelejad surid alles 1960. aastatel. 

Soome kaasaegsete maakondade vapid põhinevad ajalooliste maakondade vappidel.

Vaata ka
--------

* Österland
* Norrland
* Soome maakonnad
* Soome läänid

Viited
------

1. ↑  Landskap (Uppslagsverket Finland). Vaadatud 13.12.2016.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Soome ajaloolised maakonnad** |
Kaart
**Laada tänav** on tänav Rakvere südalinnas.

Tänav algab Tuleviku tänava ja Rägavere tee ristmikult ning suundub loodesse kuni Tallinna tänavani, ristudes Eduard Vilde, Ferdinand Gustav Adoffi, Saue, Posti ja Rohuaia tänavaga. Ferdinand Gustav Adoffi ja Tallinna tänava vahel on Laada tänav ühesuunaline. Tänav on 872 meetri pikkune.

Hoonestus
---------

Rakvere turuhoone, Laada 14
Rakvere Turu Kaubamaja hoone, Laada 16
* Laada 4a, äripindadega hoone
* Laada 5 (end 3a), esimese korruse äripindadega hoone, kus asus Rakvere Perekonnaseisuamet
* Laada 14, Rakvere turuhoone,
* Laada 16 Turu Kaubamaja
* Laada 17 asuv puithoone oli aastast 1944 Rakvere linna aukodaniku Arvo Pärdi lapse- ja koolipõlvekodu.

Rakvere keskväljak (ametlik nimi Turu plats)
* Laada 18a, Rakvere bussijaam,
* Laada 21, Rakvere metodisti kirik,
* Laada 39, Rakvere Turu kontor

* Laada 4aLaada 4a
* Laada 5, Rohuaia tänava ristmikLaada 5, Rohuaia tänava ristmik
* Rakvere metodisti kirik, Laada 21Rakvere metodisti kirik, Laada 21

Ajalugu
-------

Ajaloos on Laada tänav kandnud ka muid nimesid. 1913. aastal ristiti tänav ümber Vene Romanovite ja 1918. aastal Saksa okupatsiooni ajal Saksa Hohenzollernite järgi. Aastast 1950 kandis ta Komsomoli tänava nime. 1980-ndate lõpus ajalooline nimi taastati.
Osaliselt on säilinud tänaval vanemad puitehitised.

Viited
------

1. ↑  Rakvere linna tänavate teenumbrid ja teepikkused Elektrooniline Riigi Teataja (vaadatud 13. märtsil 2017)
2. ↑  Odette Kirss. "Jalutaja teejuht", Tallinn, Solnessi Arhitektuurikirjastus, 2007.
3. ↑  Odette Kirss, Tänavanimed vahetuvad aegade tuules, Virumaa Teataja, nr. 168, 3 september 2020

Välislingid
-----------

 Laada tänav – pildid, videod ja helifailid Wikimedia Commonsis
|  |
| --- |
|  |
| Medalikohad |
| Taliolümpiamängud |
| **Kuld** | 2022 | jäähoki |
| Maailmameistrivõistlused |
| **Kuld** | 2022 | jäähoki |

**Teemu Hartikainen** (sündinud 3. mail 1990 Kuopios) on Soome jäähokimängija, kes mängib Šveitsi kõrgliigaklubis Genève-Servette ründajana vasakäärel.

Ta alustas klubikarjääri Soome klubis KalPa, mille koosseisus tegi ta Soome kõrgliigas debüüdi hooajal 2007–08. Hooajal 2008–09 viskas ta uustulnukatest enim väravaid (19) ja valiti Soome liiga hooaja uustulnukaks.

2008. aastal valis Edmonton Oilers ta NHL-i *draft* '​is 163. valikuna. Põhja-Ameerikasse suundus ta hooajal 2010–11, asudes algul mängima AHL-i klubis Oklahoma City Barons. NHL-is tegi ta Oilersi meeskonnas debüüdi 17. märtsil 2011 mängus Phoenix Coyotesi vastu. Ta mängis Oilersis ka kahel järgmisel hooajal, kuid sai rohkem mänguaega AHL-is.

Aastatel 2013–2022 mängis Hartikainen KHL-i klubis Ufa Salavat Julajev. 2018–2019 hooaja väljalangemismängudes oli ta 21 punktiga (8+13) väljalangemismängude resultatiivseim mängija. Lisaks valiti Hartikainen sel hooajal KHL-i hooaja sümboolsesse koosseisu. Hooajal 2020–21 sai Hartikainen ühel hooajal KHL-is enim punkte kogunud (64 punkti) ja enim väravaid löönud (28 väravat) Soome mängijaks[*viide?*].

Hooajal 2022/23 asus ta mängima Genève-Servette'iga.

Hartikainen tuli 2022. aastal Soome jäähokikoondisega olümpiavõitjaks ja maailmameistriks. Enne seda kuulus ta Soome koondisse ka 2015. aasta maailmameistrivõistlustel ja 2018. aasta taliolümpiamängudel.

Välislingid
-----------

* Teemu Hartikainen KHL.ru lehel
* Teemu Hartikainen NHL.com lehel
* Teemu Hartikainen hockeydb.com lehel
**Teemu Leppänen** (sündinud 1993 Piikkiös Päris-Soome maakonnas) on soome jõutõstja, Euroopa noortemeister, noorte maailmarekordi omanik.

Ta on võitnud jõutõstmises maailmameistrivõistlustelt noorteklassis pronksi (2010) ja hõbeda (2011) ning tulnud 2011. aastal Euroopa noortemeistriks. Tema poolt jõutõmbes püstitatud maailma- ja Euroopa rekord noorteklassis on tänaseni ületamata.

Rahvusvahelised tiitlivõistlused (MM ja EM)
-------------------------------------------

2010. aasta oktoobris Tšehhis Pilsenis peetud IPF-i maailmameistrivõistlustel jõutõstmises tuli Leppänen kuni 18-aastaste noorte klassis kehakaalus kuni 100 kg kogusummaga 752,5 kg Eesti esindaja Alex-Edward Rausi ja Venemaa sportlase Sergei Ussovi järel kolmandaks. Lisaks pronksmedalile kolmevõistluses sai Leppänen jõutõmbes tulemusega 315,0 kg väikese kuldmedali.

2011. aasta juunis Suurbritannias Northumberlandis peetud EPF-i Euroopa noorte ja juunioride meistrivõistlustel jõutõstmises tuli Leppänen kuni 18-aastaste noorte klassis kehakaalus kuni 105 kg kogusummaga 787,5 kg kuldmedalile. Lisaks kuldmedalile kolmevõistluses sai Leppänen kolm väikest medalit: kükis ja jõutõmbes kuldmedali ning lamades surumises hõbemedali.

2011. aasta septembris Kanadas Moose Jaw's peetud IPF-i noorte ja juunioride maailmameistrivõistlustel jõutõstmises tuli Leppänen kuni 18-aastaste noorte klassis kehakaalus kuni 105 kg kogusummaga 794,0 kg Venemaa esindaja Sergei Ussovi järel hõbemedalile. Lisaks hõbemedalile kolmevõistluses sai Leppänen jõutõmbes tulemusega 321,5 kg väikese kuldmedali.

Euroopa ja maailmarekord noorteklassis
--------------------------------------

2011. aasta algul kehtestati maailma ja Euroopa noorterekordi normid varustusega jõutõstmises. Poole aasta pärast Northumberlandis püstitas Leppänen jõutõmbe maailmarekordi noorteklassis ja Euroopa noorterekordi tulemusega 320,0 kg. Sama aasta septembris Moose Jaw's parandas Leppänen Euroopa noorterekordit kahel korral (320,5 ja 321,5 kg) ning noorte maailmarekordit ühel korral (321,5 kg). Need rekordid kehtivad tänini.

Viited
------

1. ↑  Teemu Leppänen. livescoresheet.com
2. ↑  Teemu Leppänen. facebook.com
3. ↑  28th Men's World Championships 2010. powerlifting-ipf.com
4. ↑  European Junior/Sub-Junior Men's Championships 2011. europowerlifting.org
5. ↑  World Juniors & Sub-Juniors Men's Championships 2011. powerlifting-ipf.com
6. ↑  European Sub-Juniors Men's Equipped Records. Deadlift. europowerlifting.org
7. ↑  World Sub-Juniors Men's Equipped Records. Deadlift. powerlifting-ipf.com

Välislingid
-----------

* Teemu Leppänen YouTube'is
**Eberhard von Sayn** (ka *Everhardus Seyn*) oli Saksa ordu liige ning mitme selle olulisema ametikoha täitja, sealhulgas Liivi ordu maameistri ametitäitja aastatel 1251/1253–1254.

Eberhard von Sayn oli üks väheseid orduvendi, kes pärines valitsejasuguvõsast, tema isa oli väikese Sayni (toona *Seyn*) krahv Heinrich II, ema aga Agnes von Saffenberg. Sayni krahvidünastia suri aga juba 13. sajandi keskpaiku välja ning seetõttu polnud Eberhardil Saksa ordu ridades ilmselt sugulasi. 1249. aastal sai Eberhard suurkomtuuriks (*Großkomtur*), sellesse ametisse jäi ta kuni 1257. aastani. Lisaks määrati ta 1251. aastal ka Saksa meistriks ning ühtlasi kõrgmeistri asetäitjana Preisimaa ja Liivimaa üle valitsema. 1252. aastal siirdus Sayn Liivimaale, kus veetis kaks aastat. On küsitav, kas Sayni saab Liivi ordumeistriks nimetada, seda enam, et 1253. aastani oli selles ametis Andreas von Felben. 1254. aastal astus ametisse järgmine ordumeister Anno von Sangerhausen ja Sayn lahkus Liivimaalt. Et aga aasta vältel peale tema Liivimaal kõrgemat orduisandat polnud, siis võiks teda Liivi ordumeistri kohusetäitjaks lugeda. Sayni edasise saatuse kohta pärast 1257. aastat andmed puuduvad.

Kirjandus
---------

* *Ritterbrüder im livländischen Zweig des Deutschen Ordens*. Köln: Böhlau, 1993. Nr. 756 (lk 562).

|  |  |  |
| --- | --- | --- |
| Eelnev**Andreas von Felben** | **Liivi ordumeister**1251/1253–1254 | Järgnev**Anno von Sangerhausen** |
**Anthony Conrad Nesty** (sündinud 25. novembril 1967) on Suriname endine ujuja. Ta on Suriname esimene olümpiavõitja ja seni ainus olümpiamedalist.

Nesty sündis Trinidadis ja Tobagos viielapselises peres noorimana. Tema perekond kolis Surinamesse, kui ta oli üheksa kuud vana. Ta alustas ujumistreeninguid viieaastasena.

16-aastaselt võttis ta osa 1984. aasta suveolümpiamängudest Los Angeleses, kus saavutas 100 meetri liblikujumises 56,15-ga 20. koha ja 100 meetri vabaujumises 54,99-ga 49. koha. Pärast Los Angelese olümpiamänge asus ta õppima USA-sse Florida osariiki Jacksonville'is asuvas erakoolis Bolles School. Ta ületas Pablo Moralesele kuulunud kooli rekordi 
100 jardi liblikujumises.

Nesty saavutas esimese tiitlivõistluse võidu 1987. aasta Panameerika mängudel Indianapolises, kus võitis 100 meetri liblikujumises kuldmedali ja 200 meetri liblikujumises pronksmedali.

1988. aasta suveolümpiamängudel Seoulis võitis ta 100 meetri liblikujumises ajaga 53,00 sekundit kuldmedali, edestas seejuures ameeriklast Matt Biondi kõigest ühe sajandikuga. Nesty oli teine mustanahaline olümpiamedalist ujumise individuaalalal pärast Hollandi ujujat Enith Brigithat, kes võitis kaks pronksmedalit 1976. aasta suveolümpiamängudel. Lisaks oli ta teine Lõuna-Ameerika ujuja, kes olümpiavõitjaks tuli; esimene oli argentiinlane Alberto Zorrilla 1928. aasta suveolümpiamängudel. 200 meetri liblikujumises oli Nesty kaheksas.

Pärast olümpiavõitu autasustati teda riigi kõrgeima tsiviilordeniga "Kollane täht", trükiti tema pildiga postmargid ning vormiti kuld- ja hõbemündid, ehitamisjärgus olnud ujulale anti tema järgi nimi.

100 meetri liblikujumises võitis ta kuldmedali veel 1990. aasta Hea Tahte mängudel Seattle'is ja 1991. aasta ujumise maailmameistrivõistlustel Perthis. 1991. aasta Panmeerika mängudel Kuubas Havannas võitis kuldmedali 100 meetri liblikujumises ja hõbemedali 200 meetri liblikujumises. Ta asus oma olümpiavõitu kaitsma 1992. aasta suveolümpiamängudele Barcelonas, kus ta võitis ameeriklase Pablo Moralese (53,32) ja poolaka Rafał Szukała (53,35) järel 53,41-ga pronksmedali.

Pärast Seoulis olümpiavõitjaks tulemist sai ta stipendiumi õppima asumiseks Florida Ülikooli Gainesville'is. Ta kuulus ülikooli ujumismeeskonda Florida Gators ja tuli kolm korda järjest USA üliõpilasmeistriks 100 jardi liblikujumises (1990, 1991 ja 1992), ühel korral 200 jardi (1990) ning ühel korral 400 jardi kompleksujumise meeskonnas (1991). Ta lõpetas Florida Ülikooli bakalaureuse kraadiga 1994. aastal.

1998. aastal võeti ta Ujumise kuulsuste halli liikmeks. Ta oli Suriname lipukandja 2008. aasta suveolümpiamängude avatseremoonial Pekingis; ta oli selleks olnud ka 1988. aastal Seoulis.

Ta töötab Florida Gatorsi ujumismeeskonna abitreenerina.

Viited
------

1. 1 2 3 4 5 6 7  ANTHONY NESTY (SUR). ISHOF.org. Vaadatud 6.12.2016
2. ↑  Karuks, Tiit (koostaja). "XXIV olümpiamängud Seoul 1988", lk. 174, Tallinn 1991. ISBN 5-450-01626-3

Välislingid
-----------

* Anthony Nesty Ujumise kuulsuste halli kodulehel
* Anthony Nesty veebisaidil Olympedia Muuda Vikiandmetes
**Laadivaheldus** on astmevahelduse alaliik, mis iseloomustab mõne sisehääliku muutumist, assimilatsiooni või sisehääliku kadu. Sõna tüvevariandid erinevad laadivahelduse korral üksteisest selle poolest, et sõnast puudub või sinna lisandub sulghäälik või *s-*täht.

Laadivahelduse tuvastamise protsess
-----------------------------------

Laadivahelduse esinemise tuvastamiseks tuleb võrrelda käändsõnade puhul sõna nimetava ja omastava või osastava käände kirjapildi erinevusi. Pöördsõnade puhul tuleb võrdlemiseks kasutada verbi *ma-*lõpulist algvormi, *da-*infinitiivi ja oleviku ainsuse esimest vormi.

*Näide:*

* **Nõrgenev laadivaheldus:**
	+ *`tund* [tugev aste] : *tunni* [nõrk aste]: *`tundi* [tugev aste]
	+ *`mõtle/ma* [tugev aste] : *mõel/da* [nõrk aste] : *mõtle/n* [tugev aste]
* **Tugevnev laadivaheldus:**
	+ *tunne* [nõrk aste] : *`tunde* [tugev aste]: *tunnet* [nõrk aste]

Kuna tegusõna algvorm on alati tugevas astmes, saavad astmevahelduslikud tegusõnad laadivahelduse puhul järgida ainult nõrgenevat laadivaheldust.

Nõrgenev laadivaheldus
----------------------

Nõrgeneva laadivahelduse puhul tugeva astmega sulghäälik või *s-*täht assimileerub, asendub või kaob (vt Tabel 1).

### **Nõrgeneva laadivahelduse alaliigid**

* assimilatsioon

* asendumine
* kadu

|  |  |  |
| --- | --- | --- |
| assimilatsioon: | (III) *nd*→(II) *nn* | *`tund : tunni* |
|  | (III) *rd*→(II) *rr* | *`kord : korra* |
|  | (III) *ld*→(II) *ll* | *`kuld : kulla* |
|  | (III) *mb*→(II) *mm* | *`tõmba/ma : tõmma/ta* |
|  | (III) *rs*→(II) *rr* | *`kõrs : kõrre* |
| asendumine: | *b*→*v* | *tõbi : tõve* |
|  | *d*→*j* | *sada/ma : saja/b* |
|  | *g*→*j* | *`pärg : pärja* |
|  | *s*→*n* | *`kaas : kaane* |
| kadu: | *g (~k)→0* | *`saag : `sae, `sohk : sohi* |
|  | *b*→*0* | *`kuub : kuue* |
|  | *d(~ t)→0* | *`luud : luua, `koht : koha* |
|  | *t*→*0* | `mõtle/ma : `mõel/nud |
|  | *s*→*0* | käsi : `käe |

Tabel 1. Nõrgenev laadivaheldus

Tugevnev laadivaheldus
----------------------

Tugevnevas laadivahelduses, heliline kaashäälik asendub sulghäälikuga, pikk heliline konsonant asendub (sama konsonandi ja sulghääliku) konsonandiühendiga või sulghäälik lisandub olemasolevatele sisehäälikutele (vt tabel 2). *S*-häälik ei osale tugevnevas laadimuutuses.

### Tugevneva laadivahelduse alaliigid

* dissimilatsioon
* asendumine
* lisandumine

|  |  |  |
| --- | --- | --- |
| dissimilatsioon: | (II)*nn→* (III) *nd* | tunne : `tunde |
|  | (II) *rr →* (III) *rd* | murre : `murde |
|  | (II)*ll* → (III) *ld* | kolle : `kolde |
|  | (II)*mm →* (III)*mb* | komme : `kombe |
| asendumine: | (II)*v→* (III)*b* | varvas : `varba |
|  | (II) *j→*(III) *g* | hüljes : `hülge |
| lisandumine: | 0 → *g (~k)* | oie : `oige, ohe : `ohke |
|  | 0 → *d(~t)* | roie : `roide, juhe : `juhtme |

Tabel 2. Tugevnev laadivaheldus

Viited
------

1. ↑  Eesti Keele Instituut (10.11.2014). "Esterm: Laadivaheldus". *Esterm*. Originaali arhiivikoopia seisuga 24.11.2020. Vaadatud 08.01.2021.
2. 1 2 3 4 5 6 7 8  Eesti Keele Instituut (2007). "Morfoloogia: Tüvevaheldused". *Eesti Keele Käsiraamat*. Vaadatud 08.01.2021.
**Monoenergism** on Konstantinoopoli patriarhi Sergios I poolt välja töötatud kristlik hereetiline ja skismaatiline õpetus, mis on tihedalt seotud monofüsiitliku hereesiaga. 

Monoenergism tunnustas ühelt poolt Chalkedoni kirikukogu õpetust Kristuse kahest loomusest (jumalikust loomusest ja inimlikust loomusest), kuid lisas õpetuse, et Kristusel on üks energia (tegevus) ja üks tahe; ortodoksse õpetuse järgi on kummalgi loomusel oma energia ja oma tahe. Monofüsiitide seisukohast erines monoenergism selle poolest, et õpetus ühest loomusest asendati õpetusega, et kuigi Kristusel oli kaks loomust, olid nad nõnda omavahel seotud ja kooskõlastatud, et Kristuses toimis nii jumaliku kui ka inimliku loomuse tegevuses üks jumalinimese energia ja üks tahe. Energia mõiste aga jäeti meelega nii ebamääraseks, et see võimaldas suvalist tõlgendust. 

7. sajandi esimesel poolel tegi Pärsia vallutusi keisririigile kuuluvates Egiptuses ja Süürias (monofüsiitlikud Süüria ja Egiptus oleksid äärepealt läinud Pärsia rüppe) ning Bütsantsi keiser Herakleios I hakkas otsima lepitust ortodokssete düofüsitismi pooldajate ning monofüsiitide vahel. Tähtis oli mitte anda vaenlastele võimalust kasutada ära riigisisest usulist lõhet. 

Aastal 622 tuli Herakleios Armeenias esimest korda välja õpetusega, mille kohaselt Kristusel kui ühel isikul on küll nii jumalik kui ka inimlik loomus, kuid ainult üks tahe (*thelēma*) ja üks energia (tegevus; *energeia*).

Herakleios tegi Konstantinoopoli patriarhile Sergios I-le ülesandeks leida vormel, millega mõlemad pooled nõustuksid. Umbes 633 kiitis keiser heaks Sergiose poolt välja pakutud monoenergismi ning käskis seda kogu riigis levitada. 

Kuigi monoenergismi pooldasid keiser, Aleksandria patriarh Kyros (Egiptuses; kokkulepe saavutati umbes 633), Konstantinoopoli patriarh ja Antookia patriarh (Süürias) ning ka Armeenia Apostlik Kirik, ei õnnestunud ortodoksia ja monofüsitismi pooldajate vastuseisu tõttu seda juurutada. Süüria ja Egiptuse vaimulikkonnas kohtas monoenergism siiski vastuseisu. Eriti teravalt astus monoenergismi vastu välja Jeruusalemma patriarh Sophronios Jeruusalemmast, kes kuulutas selle lihtsalt monofüsitismi variandiks. Paavst Honorius I sallis algul seda õpetust, kuigi ta kirjutas Konstantinoopoli patriarhile Sergios I-le kirja, milles ta palus mõistete lähemat määratlemist ja kogu õpetuse valgustamist. Hiljem ta monoenergismi ei toetanud. 

Et toetust ei saadud, taganesid keiser ja Konstantinoopoli patriarh 638 monoenergismist, kuid kohe püüdsid nad juurutada uut dogmat Kristuse ühtsest tahtest, monoteletismi. 

Monoenergismi lükkas lõplikult tagasi Konstantinoopoli III kirikukogu (kuues oikumeeniline kirikukogu). See õpetus mõisteti hukka ning selle rajajad ja pooldajad tunnistati ketseriteks. Sõnastati, et Kristuses toimis kaks energiat (düoenergism) ja kaks tahet (düoteletism). 

Artikli kirjutamisel on kasutatud tšehhi, horvaadi, poola, rootsi ja inglise Vikipeedia artiklit seisuga 25.10.2008.
Patrik Nemeth 2016. aastal Dallas Starsi meeskonnas
**Patrik Geza Nemeth** (sündinud 8. veebruaril 1992 Stockholmis) on Rootsi jäähokimängija, kes mängib kaitsjana NHL-i klubis Arizona Coyotes.

Hooajal 2008–09 debüteeris ta Rootsi esiliigas AIK-i meeskonnas. Aastatel 2010–2012 mängis ta klubiga Rootsi kõrgliigas.

2010. aastal valis Dallas Stars ta NHL-i *draft* '​is 41. valikuna. 2011. aasta aprillis sõlmis ta Starsiga kolmeaastase lepingu. Põhja-Ameerikasse suundus ta mängima järgmisel aastatel, mängides aastatel 2012–2014 peamiselt American Hockey League'is Dallas Starsi noorteklubis Texas Stars, kellega võitis 2014. aastal Calder Cup'i. NHL-is debüteeris Nemeth Dallas Starsi meeskonnas 1. aprillil 2014 mängus Washington Capitalsi vastu. Regulaarseks põhikoosseisu mängijaks Nemeth Dallas Starsis ei kujunedki, saades põhihooajal kirja maksimaalselt 40 mängu (hooajal 2016–17).

2017. aasta oktoobris liitus ta esimest korda Colorado Avalanche'iga. 2. novembril 2017 lõi ta mängus Carolina Hurricanesi vastu oma esimese värava NHL-is.

2019. aasta juulis sõlmis ta kaheaastase lepingu Detroit Red Wingsiga. 2021. aasta aprillis naasis ta Avalanche'i, kus mängis hooaja lõpuni. 2021. aasta juuli sõlmis ta kolmeaastase lepingu New York Rangersiga. 2022. aasta juulis kaubeldi Nemeth Rangersist Arizona Coyotesi.

2012. aastal tuli Nemeth Rootsi kuni 20-aastaste koondisega juunioride maailmameistriks. Turniiril andis ta kõikidest kaitsemängijatest enim väravasööte (kokku viis).

Viited
------

1. ↑  "Rangers Agree to Terms with Free Agent Defenseman Patrik Nemeth". NHL.com. 28.7.2021. Vaadatud 23.10.2021
2. ↑  "Coyotes Acquire Nemeth & Two Draft Picks from Rangers for Emberson". *NHL.com*. 13. juuli 2022. Vaadatud 13. juulil 2022.

Välislingid
-----------

 Patrik Nemeth – pildid, videod ja helifailid Wikimedia Commonsis
* Patrik Nemeth NHL.com lehel
* Patrik Nemeth hockeydb.com lehel

| * v
* r
Arizona Coyotes |
| --- |
| 
**Väravavahid**: Connor Ingram **·** Karel Vejmelka |
| 
**Kaitsjad**: Josh Brown **·** Jakob Chychrun **·** Shayne Gostisbehere **·** Dysin Mayo **·** Janis Jérôme Moser **·** Patrik Nemeth **·** Troy Stecher **·** Conor Timmins **·** Juuso Välimäki |
| 
**Ründajad**: Nick Bjugstad **·** Travis Boyd **·** Lawson Crouse **·** Christian Fischer **·** Barrett Hayton **·** Zack Kassian **·** Clayton Keller **·** Andrew Ladd **·** Matias Maccelli **·** Jack McBain **·** Liam O'Brien **·** Nick Ritchie **·** Nick Schmaltz |
**Monokarpsed taimed** on taimed, kes õitsevad, viljuvad ja seejärel surevad. Mõiste võttis kasutusele Alphonse de Candolle. 

Monokarpsuse vastand on polükarpsus, mille korral taimed õitsevad ja viljuvad elu jooksul mitmeid kordi.

Taim võib enne õitsemist kasvada palju aastaid. Õitsemine ainuüksi hukkumist esile ei kustu, küll aga teeb seda viljumine. Muutuseid taimes kutsuvad esile hormoonidena käituvad keemilised ühendid.

Agaavide hulka kuuluv ameerika agaav, mitmed maapinnal kasvavad bromeeliad perekonnast puia, *Tillandsia utriculata*, mõned tääkliiliad ning paljud bambused kasvavad 8 kuni 20 aastat enne kui õitsevad. Üksikutel bambuseliikidel kulub õitsema hakkamiseks üle 100 aasta, seejärel taimed hukkuvad. Hawaiil kasvavate hõbemõõkade ja nende sugulastel perekonnas vilksia võib õitseikka jõudmiseks kuluda 20 kuni 50 aastat.

Üheiduleheliste taimede sugukonnad, milles esineb monokarpseid liike on: agaavilised, võhalised, palmilised, bromeelialised, banaanilised ja kõrrelised.

Kaheiduleheliste taimede sugukonnad, milles leidub monokarpseid liike on: karusõralised, koerakoonulised, korvõielised ja kaunviljalised. Vähesed kaheidulehelised harunevad puhmastaimed ja teiskasvuga liigid kuuluvad monokarpide hulka: perekond käbiõis liigid, *Cerberiopsis candelabrum*, *Tachigali versicolor* ning ka mõned teised perekonna *Tachigali* esindajad.

Monkarpseid taimi saab elus hoida kui õied eemaldatakse vahetult pärast õitsemist ja enne seemnete moodustumis või kui taimelt eemaldatakse enne õitsemist kõik õiepungad.

Viited
------

1. ↑  Kitajima, Kaoru; Carol K. Augspurger (august 1989). "Seed and Seedling Ecology of a Monocarpic Tropical Tree, Tachigalia Versicolor". *Ecology*. jstor. **70** (4): 1102–1114. DOI:10.2307/1941379. JSTOR 1941379.
Mehmet Müezzinoğlu (2015)
**Mehmet Müezzinoğlu** (sündinud 9. jaanuaril 1955 Komotinís Kreekas) on Türgi poliitik (Õigluse ja Arengu Partei). Ta oli 24. jaanuarist 2013 kuni 24. maini 2016 Türgi tervishoiuminister. 31. augustist 2016 kuni 19. juulini 2017 oli ta Türgi töö- ja sotsiaalkaitseminister.

Ta sündis aastal 1955 Komotinís (türgi keeles Gümülcines) Ida-Makedoonia ja Traakia piirkonnas Kirde-Kreekas türgi perekonnas. Keskkooli lõpetas ta Istanbulis (kus tema klassivennaks oli Recep Tayyip Erdoğan). Aastal 1983 ületas ta Maritsa jõe ja immigreerus Kreekast Türki. Aastatel 1983–1986 elas ta Türgis kui kodakondsuseta isik. Ta on lõpetanud Istanbuli Ülikooli arstiteaduskonna.

Enne poliitikasse siirdumist tegutses ta sisehaiguste arstina İstanbuli provintsis. Poliitikasse astus ta aastal 1992. Türgi Suure Rahvuskogu liikmeks valiti ta nii 2007, 2011 kui ka 2015. aasta Türgi parlamendivalimistel (Õigluse ja Arengu Partei nimekirjas). 24. jaanuarist 2013 kuni 24. maini 2016 oli ta Türgi tervishoiuminister. 31. augustist 2016 kuni 19. juulini 2017 oli ta Türgi töö- ja sotsiaalkaitseminister.

Isiklikku
---------

Ta on abielus ja tal on kaks last.
**Steven Kenneth Fletcher** (sündinud 26. märtsil 1987 Shrewsburys) on Inglismaal sündinud Šotimaa jalgpallur, kes mängib ründajana Inglismaa esiliiga klubis Stoke City ja Šotimaa jalgpallikoondises.

Ta alustas klubikarjääri Šotimaa klubis Hibernian, mille noorteakadeemiaga liitus ta 2000. aastal. Klubi põhimeeskonnas debüteeris ta hooajal 2003–04. Hooaegadel 2007–08 ja 2008–09 valiti ta Šotimaa liiga hooaja noormängijaks. Nii hooajal 2007–08 kui ka 2008–09 lõi ta Šotimaa kõrgliigas vähemalt 10 väravat (vastavalt 13 ja 11 väravat).

Aastatel 2009–2016 mängis ta seitse hooaega Inglismaa kõrgliiga klubides: 2009–2010 Burnleys, 2010–2012 Wolverhampton Wanderersis ja 2012–2016 Sunderlandis. Individuaalselt oli tema edukaim hooaeg 2011–12, kui ta lõi Wolverhampton Wanderersi särgis liigas 12 väravat. Üle kümne värava lõi ta veel kahel hooajal. Hooaja 2015–16 teisel poolel mängis ta laenul Prantsusmaa kõrgliiga klubis Marseille Olympique.

2016. aasta juulis sõlmis ta nelja-aastase lepingu Inglismaa esiliiga klubiga Sheffield Wednesday. Ta mängis Sheffield Wednesdayga Inglismaa esiliigas neli hooaega ja lõi kolmel hooajal liigas vähemalt kümme väravat. 2020. aasta augustis sõlmis ta lepingu Stoke Cityga.

Debüüdi Šotimaa jalgpallikoondises tegi Fletcher 2008. aasta märtsis sõprusmängus Horvaatia vastu. Koondisekarjääri esimese värava lõi ta 1. aprillil 2009 MM-i valikmängus Islandi vastu. 2016. aasta EM-i valikturniiril tegi ta mõlemas kohtumises Gibraltariga kübaratriki.

Saavutused
----------

Hibernian
* Scottish League Cup: 2006–07

Sunderland
* Football League Cup: Teine koht 2013–14

Marseille
* Coupe de France: Teine koht 2015–16

Välislingid
-----------

 Steven Fletcher – pildid, videod ja helifailid Wikimedia Commonsis
**Stevens Model 77E** on Ameerika Ühendriikide pump-haavlipüss, mida tootis relvatehas Stevens Arms. Selle sõjaväeversioon oli Vietnami sõja enimkasutatud haavlipüss. See on 12-kaliibrine lühikese toruga ning tüübi poolest lahing-haavlipüss või märuli-haavlipüss. Sõjaväe versioonil on muudest, Ithaca Gun Company, Remington Armsi ja Winchester Repeating Arms Company USA sõjaväe haavlipüssidest märgatavalt lühem kaba. Lühikesed kabad olid mõeldud Lõuna-Vietnami sõduritele, 77E oli esimene USA lahing-haavlipüss, millel oli kummist tagasilöögipadi. 

Mõni prototüüp oli ka täägikinnitiga, kuid neid teadaolevalt teenistusse ei võetud. Vietnami sõjas kasutati ka mõnda Stevens Model 69R haavlipüssi. Model 77E oli teenistuses rahuldav, kuid vähem vastupidav kui Ithaca 37. Kõige tüüpilisem oli purunemine lae kinnitamisel raami külge.

Kuigi Model 77E on tuntuim Vietnai sõja aegse lühikese toruga variandi pärast, on selle pikema toruga variandid endiselt levinud.

Kasutajad
---------

* Ameerika Ühendriigid
* Hongkong
* Iisrael
* India
* Jaapan
* Katar
* Kuuba
* Lõuna-Aafrika Vabariik
* Lõuna-Korea
* Lõuna-Vietnam
* Myanmar
* Nepal
* Prantsusmaa
* Põhja-Vietnam
* Rwanda
* Somaalia
* Tai

Viited
------

1. ↑  Canfield, Bruce N. (märts 2002). "Combat Shotguns of the Vietnam War". *American Rifleman*: 44-47&92-95.
2. ↑  DK Publishing (Dorling Kindersley) *Gun* Penguin (2012), ISBN 146540354X, lk 253
Steven-Hristo Evestus 2021. aasta Arvamusfestivalil
Steven-Hristo Evestus 2022. aasta Arvamusfestivalil
**Steven-Hristo Evestus** (sündinud 7. jaanuaril 1978) on eesti jurist.

Ta on lõpetanud Tallinna Arte Gümnaasiumi.

2018. aastaks oli ta prokuratuuris töötanud üle 16 aasta ja ta lahkus aasta lõppedes prokuratuuri töölt.

Aprillist 2019 kuni septembrini 2019 tegutses ta SA Vaba Lava juhatuse liikme ja tegevjuhi kohal.

Pärast seda töötab ta küberturvaettevõttes CybExer Academy. Evestuse eestvedamisel hakatakse välja töötama ja arendama ettevõtte kõige uuemaid digilahendusi – innovaatilisi e-õppe platvorme, mis aitavad võidelda korruptsiooni ja rahapesuga ning kursis olla andmekaitse regulatsioonidega.

Ta on tegev ka MTÜ-s Korruptsioonivaba Eesti (liige alates 2019. aastast ja juhatuse esimees 2020. aastast).

Tunnustus
---------

* 2017 Aasta prokurör

Viited
------

1. ↑  Steven-Hristo Evestus paneb prokuröriameti maha, Delfi, 3. detsember 2018
2. ↑  Vaba Lava juht Steven-Hristo Evestus lahkub ametist, ERR, 25. september 2019
3. ↑  Marii Karell, Endine juhtiv prokurör räägib esimest korda eksklusiivselt Geeniusele Savisaare protsessist, Geenius.ee, 11. veebruar 2019
Mehmed I kujutatuna 16. sajandi miniatuuril
Mehmet I *tuğra*
**Mehmed I** või **Mehmet I**, ka **Mehmed Çelebi** ("isand Mehmed") või **Mehmet Çelebi**, osmanitürgi keeles: دولت عليه عثمانیه, umbes 1389 – 26. mai 1421) oli aastatel 1413–1421 Osmanite riigi sultan.

Elukäik
-------

### Noorusaastad ja võimuvõitlus vendadega

Mehmed oli Bayezid I ja Devlet Hatuni poeg. Ta oli oma isa kolmas poeg, tema vanemad vennad olid İsa Çelebi ja Süleyman Çelebi ning nooremad Musa Çelebi ja Mustafa Çelebi. 1402. aastal sai Bayezid I Timurilt Ankara lahingus lüüa ja langes tema kätte vangi, see tõi kaasa Osmanite riigi lagunemise. Mehmed koos oma vendadega osales samuti lahingus, kuid pääses vangistusest tänu väejuht Bayezid Paşale, kes viis ta oma kodulinna Amasyasse. Hiljem tegi tänulik Mehmed Bayezid Paşast oma suurvesiiri.

Kui Bayezid I 1403. aastal suri, algas tema poegade vahel võimuvõitlus (nn Osmanite interreegnum, 1402 või 1403–1413). Esialgu olid võitluses edukaimad Süleyman ja İsa, kes said oma võimu alla Osmanite valdused vastavalt Euroopas (pealinnaga Edirnes) ja Aasias (pealinnaga Bursas). Tulevase Mehmed I võimu all olid esialgu vaid mõningad alad Kesk-Anatoolias, kuid tema positsioon paranes pärast Timuri surma 1405. aastal, misjärel tal õnnestus mitmed naaberemiraadid Anatoolias oma vasallideks teha. Samal aastal võitis ta ka İsat ja sai kõigi Osmanite Aasia-valduste valitsejaks. Järgnevatel aastatel toetas ta venna Musa võitlust Süleymani vastu Euroopas, kuni too 1411. aastal Süleymani võitis ja Edirne valitsejaks sai. Seejärel puhkes võimuvõitlus Musa ja Mehmedi vahel, milles viimane osutus edukamaks: 1413. aasta 5. juulil toimunud Çamurlu lahingus praeguse Bulgaaria aladel võitis ta Musat ja sai seejärel kõigi Osmanite valduste isandaks. Mehmedi võidule aitas olulisel määral kaasa see, et ta sõlmis liidu Bütsantsi keisri Manuel II-ga, kellega Musa oli konflikti sattunud ja isegi Konstantinoopolit piiranud.

### Valitsusaeg sultanina

Mehmed I valitsusajal tugevnes Osmanite riik oluliselt: ta vallutas osa Albaaniast ja allutas mitu Anatoolia piirkonda Osmanite ülemvõimule. Samuti võitis ta 1416. aastal oma nooremat venda Mustafat, kes püüdis Osmanite Aasia-valduste valitsejaks saada. 1420. aastal surus Mehmedi suurvesiir Bayezid Paşa maha Musa endise peavaimuliku šeik Bedreddini juhitud ja neli aastat väldanud ülestõusu.

1421. aastal suri Mehmed I ootamatult veidi üle 30-aastaselt, võimalik, et tema surma põhjustas hobuselt kukkumine. Mehmed I maeti Bursasse tema ajal ehitatud Rohelise mošee (türgi *Yeşil Cami*) juurde rajatud mausoleumi. Seejärel sai Osmanite riigi valitsejaks Mehmedi vanim poeg Murad II.

### Välislingid

|  |  |
| --- | --- |
|  | Pildid, videod ja helifailid Commonsis: **Mehmed I** |

|  |  |  |
| --- | --- | --- |
| Eelnev**Bayezid I** | **Türgi sultan**1403/1413–1421 | Järgnev**Murad II** |
Maailma veeorganismide toodang miljonites tonnides aastakümneti: looduslike veeorganismide püük (sinisega) ja kasvatatud veeorganismide püük (rohelisega)
**Kalatööstus** (inglise *fishing industry*) on toiduainetööstuse haru, mis püüab, töötleb, kasvatab, säilitab, veab, turustab ja müüb kala, aga ka muid veeorganisme ja nende saadusi. 

Kalatööstuse puhul saab eristada kolme põhisektorit: kommerts-, traditsionaalset ja meelelahutussektorit.
Kalatööstusega on seotud mitmed teised valdkonnad: näiteks kalasport, kalapüük, töönduspüük, püüdmis-, töötlemis- ja turundussektorid. 

Ülemaailmselt organiseerib kalatööstust ÜRO Toidu- ja Põllumajandusorganisatsioon. 

Kalatööstuse turundamine keskendub kala ja muude meresaaduste andmisele inimestele, et rahuldada nende toitumisvajadust. 

Arenguriikide üle 500 miljoni elaniku peamiseks elatusallikaks on otseselt või kaudselt kalandus ja põllumajandus.

Viited
------

1. ↑  Fisheries and Aquaculture in our Changing Climate Policy brief of the FAO for the UNFCCC COP-15 in Copenhagen, December 2009.
|  |  |
| --- | --- |
|  |  *See artikkel räägib keelpillist; Eesti ansambli kohta vaata artiklit Ukulele (ansambel)* |

---

Martin 3K ukulele 1930. aastatest
Henry Kailimai ukulele pala
Noodivihiku "My Pretty Hawaiian Baby" kaanekujundus 1920. aastast
**Ukulele** on kitarri meenutav Hawaii päritolu keelpill.

Ajalugu
-------

Portugalis ja Brasiilias oli 19. sajandil tuntud väike 4-keeleline kitarriga sarnanev pill *cavaquinho*. Madeiral tehti sellest versioon, mida kutsuti *barguinha* '​ks. Koos 1870. aastate Portugali tööliste rändega Hawaii saartele jõudis sinna ka *barguinha*. 1879. aastal randus Honolulu sadamas laev, mille pardal olnud João Fernandes andis Hawaii rannas kontserdi, mängides pilli, mille kohalikud elanikud kohe ukuleleks ristisid, sest João sõrmed olevat liikunud pillikeeltel kiirelt nagu kirp (*uku* – kirp ja *lele* – hüppama). Kuninganna Liliuokalani (Hawaii kuningriigi viimane monarh, kirjanik ja muusik) on aga välja pakkunud veel ühe tõlgenduse – tegu on kingitusega, mis on Hawaii rahvale saabunud (*uku –* kingitus ja *lele* – saabuma).

Häälestus
---------

1920ndatel oli levinud pigem D häälestus, tänapäeval C6 häälestus (G-C-E-A). Ukulele teeb eriliseks neljas ehk G-keel, mis häälestatakse samas oktavis. Selle asemel, et olla madalam kui talle järgnev C, on see hoopis kõrgem. Selline häälestus annab ukulele helile erilise ja rõõmsa varjundi. Ukulelest on valmistatud mitmeid versioone, näiteks resonaator-, bass-, elektri-, tasku- ja matkaukulele.

Ukulele maailmas
----------------

Mujale maailma levis ukulele seoses USA Hawaii annekteerimisega ja hiljem teise maailmasõjaga. Oma väiksuse ja lihtsuse tõttu on ukulele jõudnud ka koolidesse, Kanada, Rootsi ja Soome koolilapsed alustavad muusikaõppimist ukulelega, ka Eestis kasutatakse seda pilli koolides muusikaõppeks. Rootslased said 2011. aasta augustis Guinessi rekordi suurima ukulelegrupi kategoorias 1547 inimesega. Ukulelet on kasutanud näiteks sellised muusikud nagu Bill Tapia, Israel "IZ" Kamakawiwoʻole, Jake Shimabukuro, Herb Ohta, Lyle Ritz, James Hill, Tiny Tim ja orkester The Ukulele Orchestra of Great Britain. Eestis tegutseb UkuKlubi.

Vaata ka
--------

* Näppekeelpillide loend

Viited
------

1. ↑  Erelt, Tiiu et al. 2006. Eesti õigekeelsussõnaraamat: ÕS 2006. Tallinn: Eesti Keele Sihtasutus.
2. 1 2 3  "Kitarri sugulaspillid: Ukulele (TÄISMAHUS)". *Ajakiri KITARR – Kitarridest, muusikast ja muusikutest. Eesti keeles*. 11. aprill 2012. Vaadatud 11. detsembril 2022.
3. 1 2  Kitarri kodu (23. september 2018). "Ukulele ajalugu". *Kitarri kodu 🎸🏡*. Vaadatud 11. detsembril 2022.
4. ↑  Sang, Joosep. "Ukulele ütleb: „Mina jään!"". *Õpetajate Leht*. Vaadatud 11. detsembril 2022.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Ukulele** |
**Alberto Ascari** (13. juuli 1918 Milano – 26. mai 1955 Monza) oli itaalia autovõidusõitja, Vormel 1 klassi kahekordne maailmameister.

Tema mootorisportlasest isa Antonio hukkus Pariisi lähedal asuval Montherly rajal, kui Alberto oli alles seitsmeaastane. Alberto enda karjäär sai alguse mootorratastel. Esimest korda võistles ta autoroolis 1940. aastal, kui osales Ferrariga Mille Miglia võidusõidul. Sõiduvõimalus avanes tänu sellele, et Ferrari juht Enzo Ferrari oli Alberto isa kunagine meeskonnakaaslane.

Ascari pääses Vormel 1 auto rooli esmakordselt 1947. aastal, kui sari ei kandnud veel maailmameistrivõistluste nimetust, ning võitis paaril järgmisel hooajal mitu sõitu. 1950. aastal, kui Vormel 1 sai lõpuks MM-sarja staatuse, valiti Ascari Ferrari meeskonna esipiloodiks ja hooaega kroonis edetabeli 5. koht. 1951. aastal saavutas ta kaks esikohta ning tõusis hooaja lõpuks Juan Manuel Fangio järel kokkuvõttes teiseks. 

Järgmine aasta tõi reeglite muutuse, mis vähendas Vormel 1 autode mootori kubatuuri kahele liitrile. See sobis Ascarile, sest Ferraril oli hea mootor. Hooaja avaetapil, kus itaallane ei osalenud, saavutas võidu tema meeskonnakaaslane Piero Taruffi, kuid teistelt etappidelt tuli kuus esikohta ning Ascari tuli maailmameistriks. Võidukaks osutus ka järgmine aasta, mis tõi 3 esikohta ja teist korda maailmameistriks tuleku. 

1954. aastal võistles ta nii Ferraril, Maseratil kui ka Lancial, kuid tulemused jäid kesiseks. Alles 1955. aasta alguses hakkasid Lancia meeskonnas tema tulemused paranema, kuid Monza ringrajal sportautoga peetud katsesõidul juhtunud avarii nõudis Ascari elu. 

Isa ja poja surmal oli mõndagi ühist: mõlemad hukkusid 26. kuupäeval 36 aasta vanusena, mõlema avarii leidis aset raja viimases vasakkurvis ning vaid neli päeva pärast kergemat, vigastusteta lõppenud avariid.

Vormel 1 statistika
-------------------

* Maailmameister 1952 ja 1953
* MM-l osales 1950–1954
* Grand Prix
	+ Starte: 31
	+ Etapivõite: 13 (Saksamaa GP 1951, Itaalia GP 1951, Belgia GP 1952, Prantsusmaa GP 1952, Suurbritannia GP 1952, Saksamaa GP 1952, Hollandi GP 1952, Itaalia GP 1952, Argentina GP 1953, Hollandi GP 1953, Belgia GP 1953, Suurbritannia GP 1953, Šveitsi GP 1953)
	+ Parimaid stardikohti: 14
	+ Punkte: 139
	+ Kiireimad ringid: 13
* Autod: Ferrari (1950–1954), Maserati (1954), Lancia (1954)

Välislingid
-----------

* Ascari Vormel 1 kuulsuste hallis
* 

* Alberto Ascari *Formula1 History and Statistics* andmebaasis (www.4mula1.ro) (*inglise keeles*)
**Alberts Kviesis** (22. detsember 1881 Ērgļi – 9. august 1944 Riia) oli Läti advokaat ja poliitik, president aastatel 1930–1936.

Kviesis sündis Kuramaal Tērvete kihelkonnas. Ta käis Jelgava gümnaasiumis ning õppis seejärel õigusteadust Tartu Ülikoolis. 1907. aastal lõpetas ta selle ning asus tegutsema advokaadina. 1917. aastal asus Kviesis tegutsema ka poliitika vallas, astudes Läti Talurahva Erakonda. Ta kuulus ka Läti Rahvusnõukogu (Tautas padome) koosseisu, mis 1918. aasta sügisel Läti Vabariigi välja kuulutas.

Vabariigi ajal jätkas Kviesis tegevust advokaadina, samas osales ta ka 1927. aasta presidendivalimistel, kuid ei osutunud valituks. Kuid kolm aastat hiljem, kui senine president Gustavs Zemgals loobus teiseks ametiajaks kandideerimast, sai Kviesisest president. 1933. aastal valiti ta sellele ametikohale tagasi.

1934. aastal teostas Kārlis Ulmanis autoritaarse riigipöörde, haarates kogu võimu enda kildkonna kätte. Kviesis ei kiitnud tema tegevust heaks, kuid ka ei takistanud seda. Ulmanis lasi omalt poolt Kviesisel oma ametiaeg lõpetada, kuid haaras seejärel ka presidendikoha enda kätte.

Kviesis jätkas tegevust advokaadina ning kui Nõukogude Liit Läti 1940. aastal okupeeris, õnnestus tal repressioonidest pääseda. Ta suri Saksa okupatsiooni lõpul Riias. Alberts Kviesis on maetud Riia metsakalmistule.

Välislingid
-----------

* Eesti X üldlaulupidu Tallinnas; alates 02:49 Läti riigipea Kviesis tervitab lauljaid eesti keeles

|  |  |  |
| --- | --- | --- |
| Eelnev**Gustavs Zemgals** | **Läti president**1930–1936 | Järgnev**Kārlis Ulmanis** |

Läti presidendi lipp
Läti presidendid

Čakste • Zemgals • Kviesis • K. Ulmanis • Kalniņš (eksiilis) • Rancāns (eksiilis) • Gorbunovs (kohusetäitja) • G. Ulmanis • Vīķe-Freiberga • Valdis Zatlers • Andris Bērziņš • Raimonds Vējonis • Egils Levits • Edgars Rinkēvičs
**Akste järv** on järv Põlvamaal Põlva vallas, Ahjast 4 km lõuna pool. 

Järv on kirde-edela suunas piklik ja tema pindala on 5,3 ha, suurim sügavus 4,3 m. Järv paikneb Ahja ürgorgu suunduvas Akste lisaorus. Kaldad on soostunud, kaetud enamasti turbasamblaõõtsikuga. Põhja katab paks mudakiht. Vesi on pruunikasoranž, vähese läbipaistvusega (1,2 m).

Fütoplanktonit on järves vähe, zooplanktonit on rohkem. Viive Kõvask on leidnud järvest paar haruldast ikkesvetikat. Zooplanktonis leidub ka küürikut. 

Akste järve loodusala kuulub Natura 2000 looduskaitsevõrgustikku. Järve kaitseks on moodustatud Akste järve hoiuala. Hoiuala kaitse-eesmärk on huumustoitelise järve elupaigatüübi kaitse. Kaitsealustest taimeliikidest esinevad Akste järves valge vesiroos ja väike vesikupp.

Viited
------

1. ↑  Vabariigi Valitsuse 14. juuli 2005 määrus nr 183 "Hoiualade kaitse alla võtmine Põlva maakonnas"

Välislingid
-----------

* Akste järv Eesti looduse infosüsteemis
* Akste järv veebiportaalis eestigiid.ee
* Akste järve hoiuala kaitsekorralduskava 2014-2023
**Patronuse loits** on J. K. Rowlingu romaanisarjas "Harry Potter" keeruline loits. 

Paljud täiskasvanud võlurid ja nõiad ei suuda seda loitsu sooritada. Kui aga loits õigesti sooritada, tekib **Patronus**. Patronus võtab teatud kuju ning kaitseb dementorite eest. Selleks, et Patronust esile kutsuda, on vaja mõelda õnnelike sündmuste peale või midagi toredat ette kujutada. Seejärel tuleb lausuda loits: *Expecto patronum*. Patronusega saab saata ka sõnumeid (nagu näiteks Kingsley Shacklebolt 7. osas saatis). Severus Snape vihjas 5. osas "usaldusväärsematele suhtlemisvahenditele" kui patronuste abil sõnumite saatmisele.

Patronused
----------

* Harry James Potter – Hirvesokk ehk isahirv (Nukits)
* James Potter – Hirvesokk ehk isahirv (Nukits)
* Lily Potter – Emahirv
* Severus Snape – Emahirv
* Hermione Granger – Saarmas
* Ron Weasley – Jack Russelli terjer
* Albus Dumbledore – Fööniks
* Minerva McGonagall – Kass
* Dolores Jane Umbridge – Kass
* Luna Lovegood – Jänes
* Seamus Finnigan – Rebane
* Ginny Weasley – Hobune
* Kingsley Shacklebolt – Ilves
* Aberforth Dumbledore – Sikk
Koralpe
Saualpe
**Lavanti org** (saksa keeles *Lavanttal*, sloveeni keeles *Labotska dolina* või *Laboška dolina*; lõunabaieri murdes *Lovnthol*) asub Lavanttali Alpides Lõuna-Austrias Kärnteni liidumaa idaosas. See hõlmab alla 1000 km². Piirkonnas elab u 60 000 inimest.

Lavanti jõgi voolab läbi oru, selle lähe on Steiermargis Zirbitzkogelil ja Lavamündi juures suubub see Dravasse. See jaguneb Ülem-Lavanti oruks (saksa: *Oberes Lavanttal*), mis asub Twimberger Grabenist põhjas, ja Alam-Lavanti oruks (saksa: *Unteres Lavanttal*), mis asub lõuna pool. Madalam laiem org asub Koralpe ja Saualpe mägede vahel. Ülem-Lavanti org asub Packalpe ja Seetali Alpide vahel.

Lavanti org moodustab suurema osa Wolfsbergi ringkonnast.

Nimi
----

Org on nime saanud Lavanti jõe järgi, mis voolab läbi selle 64 km põhjast lõunasse. Jõe lähe on Steiermargi ja Kärnteni vahelisel piirialal, Steiermargi Zirbitzkogeli mäel. Lavamündi juures, Lavanti oru lõunapoolseimas osas suubub Lavant Dravasse.

Kliima
------

Lavanti oru kliima on suhteliselt kuiv, u 800 mm sademeid aastas. Org kannatab talvepoolaastal sageli temperatuuri inversiooni all, mis toob orupõhjas kaasa udu ja suure saastatuse. Seepärast eelistatakse klimaatiliselt maad keskmistel kõrgustel u 800-1000 m; need on päikselisemad ja soojemad kui orupõhja maastik.

Põllumajandus
-------------

Maisi kasvatamine ning sigade ja kanade pidamine on orus peamised põllumajandusvormid. Alam-Lavanti orus ja külgnevas Granitzi orus on palju viljapuuaedu, eriti õunu, mida kasutatakse siidri- ja *schnapps*itoodete valmistamiseks. Teine eriala on harilik aspar. Enamik Kärnteni viinamägesid, vaid u 20 ha, asub Lavanti orus.

Suurematel kõrgustel ja ka Ülem-Lavanti orus domineerib põllumajanduses haritud rohumaa. Suure tähtsusega on puidutööstus oma suurte kuusepuistutega Koralpel ja Saualpel.

Lavanttal (Austria)Lavanttal
Asukoht Austrias
**Põhiseaduslikkuse järelevalve kohus** ehk **konstitutsioonikohus** on kohus, mis otsustab seaduste kehtivuse ja nende tõlgendamise üle ning viisi üle, kuidas täitevvõim seadusi täidab. 

Kui konstitutsioonikohtu poolt teostatav kohtulik järelevalve on apellatsioonikohtute süsteemi osa, siis on see organ tavaliselt kõrgeima instantsi kohus, mille otsused ei kuulu edasikaebamisele. Nii on see näiteks Ameerika Ühendriikide Ülemkohtu puhul. Mõnes teises riigis on olemas spetsiaalne kohus konstitutsiooni kaitsmiseks, nagu näiteks Saksamaa Föderaalne Konstitutsioonikohus Saksamaal. 

Mõnes riigis konstitutsioonikohut ei ole. Näiteks Suurbritannias kehtiva parlamendi ülemvõimu printsiibi kohaselt on seadusandlikul võimul õigus kehtestada mis tahes seadus. Ent Euroopa Liidu liikmelisus allutab nüüd Suurbritannia Euroopa Liidu õigusele ja Euroopa Kohtule. Samuti allub ta pärast Euroopa Nõukogu Euroopa inimõiguste konventsiooniga ühinemist Euroopa Inimõiguste Kohtule. Need organid on faktiliselt konstitutsioonikohtud, mis saavad Suurbritannia seadusi kehtetustada ja tõlgendada.

Vaata ka
--------

* Eesti Vabariigi põhiseadus
* Eesti NSV konstitutsioon